               IL-KUMMISSJONI EWROPEA
            Brussell, 6.2.2017
            COM(2017) 72 final
            2017/0026(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fis-sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar Drogi Narkotiċi tal-1961 kif emendata mill-Protokoll tal-1972 u l-Konvenzjoni dwar is-Sustanzi Psikotropiċi tal-1971

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               •Ir-raġunijiet għall-proposta u l-għanijiet tagħha

               Il-Kummissjoni dwar id-Drogi Narkotiċi (CND) regolarment temenda l-lista ta’ sustanzi li huma mehmużin mal-Konvenzjoni Unika tan-Nazzjonijiet Uniti (NU) dwar id-Drogi Narkotiċi tal-1961 kif emendata mill-Protokoll tal-1972 (il-Konvenzjoni tan-NU tal-1961)
                  1
                u l-Konvenzjoni tan-Nazzjonijiet Uniti dwar is-Sustanzi Psikotropiċi tal-1971 (il-Konvenzjoni tan-NU tal-1971)
                  2
                fuq il-bażi tar-rakkomandazzjonijiet tal-Organizzazzjoni Dinjija tas-Saħħa (id-WHO) li tingħata pariri minn mill-Kumitat ta’ Esperti tagħha dwar id-Dipendenza fuq id-Droga.

               L-Istati Membri kollha tal-UE huma firmatarji tal-Konvenzjoni tan-Nazzjonijiet Uniti tal-1961 u l-Konvenzjoni tan-NU tal-1971. L-Unjoni mhijiex parti firmatarja tal-konvenzjonijiet.

               Is-CND hija kummissjoni tal-Kunsill Ekonomiku u Soċjali tan-NU (ECOSOC) u l-funzjonijiet u s-setgħat tagħha huma inter alia mniżżla fil-Konvenzjoni tan-NU tal-1961 u l-Konvenzjoni tan-NU tal-1971. Hija magħmula minn 53 Stat Membru tan-NU eletti mill-ECOSOC. 12-il Stat Membru bħalissa huma membri tas-CND bid-dritt għall-vot
                  3
               . L-Unjoni għandha status ta’ osservatur fis-CND.

               Fit-2 ta’ Diċembru 2016 id-WHO rrakkomanda lis-Segretarju Ġenerali tan-NU
                  4
                biex iżid għaxar sustanzi ġodda mal-listi tal-konvenzjonijiet. Waħda biss minn dawn is-sustanzi, MDMB-CHMICA tinsab diġà  fil-proċess biex tiġi sottomessa għal miżuri ta’ kontroll fil-livell tal-UE. Abbażi tar-rapport tal-valutazzjoni tar-riskju taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA), li sar f’konformità mad-dispożizzjonijiet tal-Artikolu 6(2), (3) u (4) tad-Deċiżjoni tal-Kunsill 2005/387/ĠAI dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda,
                  5
                fil-31 ta’ Awwissu 2016 il-Kummissjoni ressqet proposta biex MDMB-CHMICA tiġi sottoposta għal miżuri ta’ kontroll mifruxa madwar l-UE.
                  6

               Bidliet fil-listi tal-Konvenzjoni tan-NU tal-1961 u l-Konvenzjoni tan-NU tal-1971 ikollhom riperkussjonijiet diretti fl-ambitu tal-applikazzjoni tal-liġi tal-Unjoni fil-qasam tal-ġlieda kontra d-droga għall-Istati Membri kollha. L-Artikolu 1 tad-Deċiżjoni Qafas tal-Kunsill 2004/757/ĠAI tal-25 ta’ Ottubru 2004 li tistabbilixxi dispożizzjonijiet minimi dwar l-elementi kostitwenti ta’ atti kriminali u ta’ pieni fil-qasam tat-traffikar illeċitu tad-drogi
                  7
                jippreċiża li, għall-finijiet tad-Deċiżjoni Qafas, “drogi” għandha tfisser kwalunkwe mis-sustanzi koperti mill-Konvenzjoni tan-NU tal-1961 jew mill-Konvenzjoni tan-NU tal-1971. Id-Deċiżjoni Qafas 2004/757/ĠAI għalhekk tapplika għal sustanzi elenkati fl-Ifil-Listi għall-Konvenzjoni tan-Nazzjonijiet Uniti tal-1961 u l-Konvenzjoni tan-NU tal-1971. Għalhekk kwalunkwe tibdil fl-ifil-Listi annessi ma' dawn il-konvenzjonijiet jolqot b’mod dirett ir-regoli komuni tal-UE u jibdel il-kamp ta’ applikazzjoni tagħhom fis-sens tal-Artikolu 3(2) tat-TFUE. Dan huwa irrispettivament minn jekk is-sustanza kkonċernata tkunx diġà mqiegħda taħt kontroll fil-livell tal-UE abbażi tad-Deċiżjoni tal-Kunsill 2005/387/ĠAI dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda.

               Huwa meħtieġ li l-Istati Membri jippreparaw il-laqgħa tas-CND meta tkun imsejħa biex jiddeċiedu dwar l-iskedar ta’ sustanzi billi jilħqu pożizzjoni komuni fil-Kunsill. Tali pożizzjoni, minħabba l-limitazzjonijiet intrinsiċi għall-istatus ta’ osservatriċi tal-Unjoni għandhom jiġu espressi mill-Istati Membri li huma membri fis-CND, waqt li jaġixxu b’mod konġunt fl-interess tal-Unjoni fi ħdan is-CND. L-Unjoni, li mhix parti għall-Konvenzjoni tan-Nazzjonijiet Uniti tal-1961 u l-Konvenzjoni tan-NU tal-1971 mhux se tivvota fis-CND.

               Għal dan l-għan, il-Kummissjoni qed tipproponi pożizzjoni li għandha tiġi adottata, f’isem l-Unjoni Ewropea, fis-sittin sessjoni tas-CND li se sseħħ fi Vjenna mit-13 sas-17 ta’ Marzu 2017 dwar l-iskedar ta’ sustanzi skont il-Konvenzjoni tan-NU tal-1961 u l-Konvenzjoni tan-NU tal-1971.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi legali

                  L-Artikolu 83(1) tat-Trattat dwar il-Funzjonament tal-Unjoni Ewropea (TFUE), flimkien mal-Artikolu 218(9) tiegħu, jifformaw il-bażi ġuridika ta’ din il-proposta.

                  L-Artikolu 83(1) tat-TFUE jidentifika t-traffikar illeċitu tad-droga bħala wieħed mir-reati b’dimensjoni transkonfinali speċjali u jagħti s-setgħa lill-Parlament Ewropew u lill-Kunsill biex jistabbilixxu regoli minimi dwar id-definizzjoni ta’ reati u sanzjonijiet fil-qasam tat-traffikar illeċitu tad-droga.

               L-Artikolu 218(9) tat-TFUE japplika indipendentement minn jekk l-Unjoni hijiex membru ta' korp jew parti ta' ftehim in kwistjoni. Is-CND huwa “korp imwaqqaf bi ftehim” fi ħdan it-tifsira ta’ dan l-Artikolu, minħabba li huwa korp li ngħata kompiti speċifiċi taħt il-Konvenzjoni tan-NU tal-1961 u l-Konvenzjoni tan-NU tal-1971.

               Id-deċiżjonijiet ta' skedar tas-CND huma “atti li għandhom effetti legali” skont it-tifsira tal-Artikolu 218(9) tat-TFUE. Skont il-Konvenzjoni tan-NU tal-1961 u l-Konvenzjoni tan-NU tal-1971, id-deċiżjonijiet tas-CND isiru vinkolanti awtomatikament, sakemm parti ma tkunx ippreżentat id-deċiżjoni għal reviżjoni lill-ECOSOC fil-perijodu ta' żmien applikabbli
                  8
               . Id-deċiżjonijiet tal-ECOSOC dwar din il-kwistjoni huma finali. Id-deċiżjonijiet ta’ skedar tas-CND wkoll għandhom effetti legali fl-ordinament ġuridiku tal-UE bis-saħħa tad-dritt tal-Unjoni, jiġifieri d-Deċiżjoni Qafas 2004/757/ĠAI. Bidliet fl-ifil-Listi tal-Konvenzjoni tan-NU tal-1961 u l-Konvenzjoni tan-NU tal-1971 ikollhom riperkussjonijiet diretti fl-ambitu tal-applikazzjoni ta' dan l-istrument legali tal-UE.

                  Ġeometrija varjabbli

                  F’konformità mal-Artikolu 10(4) tal-Protokoll (Nru 36) dwar id-dispożizzjonijiet transitorji annessi mat-Trattati, ir-Renju Unit innotifika li ma jaċċettax is-setgħat sħaħ tal-Kummissjoni u tal-Qorti tal-Ġustizzja fir-rigward ta’ atti fil-qasam tal-kooperazzjoni tal-pulizija u dik ġudizzjarja f’materji kriminali li ġew adottati qabel id-dħul fis-seħħ tat-Trattat ta’ Lisbona. Bħala konsegwenza, id-Deċiżjoni Qafas 2004/757 ĠAI u d-Deċiżjoni tal-Kunsill 2005/387/ĠAI waqfu milli japplikaw għar-Renju Unit mill-1 ta’ Diċembru 2014
                     9
                  .

                  Peress li d-deċiżjonijiet ta’ skedar tas-CND ma jaffettwawx ir-regoli komuni fil-qasam tat-traffikar illeċitu tad-drogi li bih huwa marbut ir-Renju Unit, dan l-Istat Membru ma jipparteċipax fl-adozzjoni tad-Deċiżjoni tal-Kunsill li tistabbilixxi l-pożizzjoni li għandha tiġi adottata f’isem l-Unjoni meta deċiżjonijiet ta’ skedar simili jiġu adottati.

                  •
                        Sussidjarjetà

               Mhux applikabbli.

                  •
                        Proporzjonalità

                  Il-proposta hija proporzjonata u ma tmurx lil hinn minn dak li huwa meħtieġ biex jinkisbu l-għanijiet peress li tindirizza sustanzi psikoattivi ġodda li huma ta’ tħassib fil-livell tal-Unjoni.

               •L-għażla tal-istrument

                  L-użu ta’ Deċiżjoni tal-Kunsill huwa meħtieġ skont l-Artikolu 218(9) tat-TFUE sabiex tiġi stabbilita l-pożizzjoni li għandha tiġi adottata f’isem l-Unjoni f’korp stabbilit permezz ta' ftehim internazzjonali.

               2017/0026 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fis-sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar Drogi Narkotiċi tal-1961 kif emendata mill-Protokoll tal-1972 u l-Konvenzjoni dwar is-Sustanzi Psikotropiċi tal-1971

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 83 flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni Unika tan-Nazzjonijiet Uniti (NU)  dwar Drogi Narkotiċi tal-1961
                  10
                kif emendata mill-Protokoll tal-1972,
                  11
                daħlet fis-seħħ fit-8 ta’ Awwissu 1975.

               (2)Skont l-Artikolu 3 tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961 kif emendata mill-Protokoll tal-1972, il-Kummissjoni dwar id-Drogi Narkotiċi tista' tiddeċiedi li żżid is-sustanzi mal-lista ta’ Skedi ta’ dik il-Konvenzjoni. Tista’ tagħmel tibdiliet fl-Ifil-Listi biss skont ir-rakkomandazzjonijiet tal-Organizzazzjoni Dinjija tas-Saħħa (WHO), iżda tista’ wkoll tiddeċiedi li ma tagħmilx bidliet rakkomandati mill-Organizzazzjoni Dinjija tas-Saħħa (WHO).

               (3)Il-Konvenzjoni tan-Nazzjonijiet Uniti dwar Sustanzi Psikotropiċi tal-1971 daħlet fis-seħħ fis-16 ta’ Awwissu 1976.

               (4)Skont l-Artikolu 2 tal-Konvenzjoni tan-Nazzjonijiet Uniti dwar Sustanzi Psikotropiċi tal-1971, il-Kummissjoni dwar id-Drogi Narkotiċi tista' tiddeċiedi li żżid sustanzi mal-lista ta’ Skedi ta’ dik il-Konvenzjoni jew li tneħħihom, fuq il-bażi tar-rakkomandazzjonijiet tal-Organizzazzjoni Dinjija tas-Saħħa (WHO). Hija għandha setgħat diskrezzjonali wiesgħa biex tieħu kont tal-effetti ekonomiċi, soċjali, legali, amministrattivi u ta’ fatturi oħra, iżda ma tistax taġixxi b’mod arbitrarju.

               (5)Bidliet fl-Ifil-Listi taż-żewġ Konvenzjonijiet għandhom riperkussjonijiet diretti fl-ambitu tal-applikazzjoni tal-liġi tal-Unjoni fil-qasam tal-ġlieda kontra d-droga għall-Istati Membri kollha. Id-Deċiżjoni Qafas tal-Kunsill 2004/757/ĠAI
                  12
                tapplika għal sustanzi elenkati fil-Listi tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961 u l-Konvenzjoni tan-NU dwar Sustanzi Psikotropiċi tal-1971. Għalhekk kwalunkwe tibdil fl-Listi annessi ma' dawk il-Konvenzjonijiet jaffettwa b’mod dirett ir-regoli komuni tal-Unjoni u jibdel il-kamp ta’ applikazzjoni tagħhom fis-sens tal-Artikolu 3(2) tat-TFUE.

               (6)Il-Kummissjoni dwar id-Drogi Narkotiċi għandha, matul is-sittin sessjoni tat-13 u s-17 ta’ Marzu 2017 fi Vjenna, tieħu deċiżjonijiet dwar iż-żieda ta’ għaxar sustanzi ġodda mal-Listi tal-Konvenzjonijiet.

               (7)L-Unjoni mhijiex parti tal-konvenzjonijiet rilevanti tan-NU. Hija għandha status ta’ osservatur fi ħdan il-Kummissjoni dwar id-Drogi Narkotiċi fejn attwalment 12-il Stat Membru huma membri bi dritt għall-vot. Huwa għalhekk meħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni dwar l-iskedar ta’ sustanzi taħt il-Konvenzjoni Unika dwar Drogi Narkotiċi tal-1961 kif emendata mill-Protokoll tal-1972 u l-Konvenzjoni dwar is-Sustanzi Psikotropiċi tal-1971 peress li d-deċiżjonijiet dwar iż-żieda ta’ sustanzi ġodda mal-Listi ta’ Konvenzjonijiet jaqgħu taħt il-kompetenza esklussiva tal-Unjoni.

               (8)Id-WHO fit-2 ta’ Diċembru 2016 irrakkomandat lis-Segretarju Ġenerali tan-NU biex iżid żewġ sustanzi ġodda fil-Lista I tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961, kif emendata bil-Protokoll tal-1972, u tmien sustanzi ġodda fil-Lista II tal-Konvenzjoni tan-Nazzjonijiet Uniti dwar Sustanzi Psikotropiċi tal-1971.

               (9)U-47700 (3,4-dikloro-N- (2-dimetilammino-ċikloessil) -N-metil-benżamida) hija, skont il-valutazzjoni tal-Kumitat tal-Esperti tal-WHO dwar id-Dipendenza mid-Droga, sustanza kumplessa u suxxettibbli għal abbuż simili u bl-istess effetti ħżiena bħal opjojdi kontrollati bħall-morfina u l-AH-7921, li huma inklużi fil-Lista I tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961. Hija ma għandha l-ebda użu terapewtiku rreġistrat u l-użu tagħha rriżulta f’imwiet. Hemm biżżejjed evidenza li qed tiġi jew x’aktarx qed tiġi abbużata, u tista’ ssir problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-U-47700 titqiegħed fil-Lista I tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961.

               (10)Il-U-47700 hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni tal-Kunsill 2005/387/ĠAI
                  13
               . Il-U-47700 instabet f’erbatax-il Stat Membru tal-Unjoni. Hija qed tinbiegħ pubblikament fis-suq. Ġiet assoċjata ma’ avvenimenti avversi serji, inkluż imwiet u kienet suġġett ta’ twissija relatata mas-saħħa pubblika maħruġ lejn l-Unjoni mis-Sistema ta’ Twissija Bikrija.

               (11)Għalhekk, l-Istati Membri tal-Unjoni għandhom jieħdu l-pożizzjoni li jżidu l-U-47700 fil-Lista I tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961.

               (12)Il-Butirfentanil (N-fenil-N-[1-(2-feniletil)-4-iperidinil]butanammid) hija, skont il-valutazzjoni tal-Kumitat tal-Esperti tad-WHO dwar id-Dipendenza fuq id-Droga, sustanza kumplessa u suxxettibbli għal abbuż simili u bl-istess effetti ħżiena bħal opjojdi kontrollati bħall-morfina u l-fentanil, li huma inklużi fil-Lista I tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961. Din tista’ wkoll tiġi konvertita f'fentanil. Hija ma għandha l-ebda użu terapewtiku rreġistrat u l-użu tagħha rriżulta f’imwiet. Hemm biżżejjed evidenza li qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-butirfentanil titqiegħed fil-Lista I tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961.

               (13)Il-Butirfentanil hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni tal-Kunsill 2005/387/ĠAI. Il-Butirfentanil instabet f’sitt Stati Membri tal-Unjoni. Hija qed tinbiegħ pubblikament fis-suq. Ġiet assoċjata ma’ avvenimenti avversi serji, inkluż instabet f'mill-inqas persuna mejta waħda u kienet suġġett ta’ twissija relatat mas-saħħa pubblika maħruġa lejn l-Unjoni mis-Sistema ta’ Twissija Bikrija.

               (14)Għalhekk, l-Istati Membri tal-Unjoni għandhom jieħdu l-pożizzjoni li jżidu l-Butirfentanil fil-Lista I tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961.

               (15)Il-livell ta’ riskju għas-saħħa pubblika u għas-soċjetà assoċjati mal-abbuż tal-4-Metiletkatinon jew il-4-MEC (2-(etilamin)-1-(4-metilfenil) propan-1-on) hija, skont il-valutazzjoni Kumitat tal-Esperti tal-WHO dwar id-Dipendenza mid-Droga, sostanzjali. L-utilità terapewtika ma ġietx irreġistrata. Huwa rrikonoxxa li għandha l-istess effetti ħżiena u abbuż potenzjali simili bħal sustanzi fil-Lista II tal-Konvenzjoni tan-Nazzjonijiet Uniti dwar Sustanzi Psikotropiċi tal-1971. Il-Kumitat iqis li hemm biżżejjed evidenza li l-4-MEC qed tiġi jew x’aktarx qed tiġi abbużata b'mod li tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-4-MEC titqiegħed fil-Lista II tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (16)Il-4-MEC hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni tal-Kunsill 2005/387/ĠAI. Il-4-MEC instabet fi dsatax-il Stat Membru tal-Unjoni. Hija qed tinbiegħ pubblikament fis-suq. Ġiet assoċjata ma’ numru żgħir ta’ avvenimenti avversi serji, inkluż imwiet.

               (17)Għalhekk, l-Istati Membri tal-Unjoni għandhom jieħdu l-pożizzjoni li jżidu l-4-MEC fil-Lista I tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (18)Il-livell ta’ riskju għas-saħħa pubblika u għas-soċjetà assoċjati mal-abbuż ta' etilene (1-(2H-1,3-benżodijossol-5-il)-2-(etilamin)propan-1-on)  hija, skont il-valutazzjoni tal-Kumitat tal-Esperti tal-WHO dwar id-Dipendenza mid-Droga, sostanzjali. L-utilità terapewtika ma ġietx irreġistrata.  Il-Kumitat ta' Esperti tad-WHO dwar id-Dipendenza fuq id-Drogi rrikonoxxa li l-etilon (1-(2H-1,3-benżodiossol-5-il)-2-(etilamin)propan-1-on) għandha l-istess effetti ħżiena u abbuż potenzjali simili bħal sustanzi fil-Lista II tal-Konvenzjoni tan-Nazzjonijiet Uniti dwar Sustanzi Psikotropiċi tal-1971. Il-Kumitat iqis li hemm biżżejjed evidenza li l-etilon qed tiġi jew x’aktarx qed tiġi abbużata b'mod li tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-etilon titqiegħed fil-Lista II tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (19)L-Etilon hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni tal-Kunsill 2005/387/ĠAI dwar skambju ta' informazzjoni, valutazzjoni tar-riskju u kontroll ta' sostanzi psikoattivi ġodda. L-Etilon instabet fi 19-il Stat Membru tal-UE. Hija qed tinbiegħ pubblikament fis-suq. Ġiet assoċjata ma’ numru żgħir ta’ avvenimenti avversi serji, inkluż imwiet.

               (20)Għalhekk, l-Istati Membri tal-Unjoni għandhom jieħdu l-pożizzjoni li jżidu l-etilon fil-Lista I tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (21)Il-livell ta’ riskju għas-saħħa pubblika u għas-soċjetà assoċjati mal-abbuż tal-pentedron jew l-α-Metilaminovalerofenon (2-(metilamin)-1-fenilpentan-1-on), hija, skont il-valutazzjoni tal-Kumitat tal-Esperti tad-WHO dwar id-Dipendenza mid-Droga, sostanzjali. L-utilità terapewtika ma ġietx irreġistrata. Huwa rrikonoxxa li għandha l-istess effetti ħżiena u abbuż simili bħal sustanzi fil-Lista II tal-Konvenzjoni tan-Nazzjonijiet Uniti dwar Sustanzi Psikotropiċi tal-1971. Il-Kumitat iqis li hemm biżżejjed evidenza li l-pentadron qed tiġi jew x’aktarx qed tiġi abbużata b'mod li tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-pentadron titqiegħed fil-Lista II tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (22)Il-pentadron hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni tal-Kunsill 2005/387/ĠAI. Il-Pentadron instabet fi tmintax-il Stat Membru tal-Unjoni. Hija qed tinbiegħ pubblikament fis-suq. Ġiet assoċjata ma’ numru żgħir ta’ avvenimenti avversi serji, inkluż imwiet.

               (23)Għalhekk, l-Istati Membri tal-Unjoni għandhom jieħdu l-pożizzjoni li jżidu l-pentadron fil-Lista I tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (24)Il-livell ta’ riskju għas-saħħa pubblika u għas-soċjetà assoċjati mal-abbuż tal-etilfenidat jew EPH (ethil fenil(piperidin-2-il)aċetat), hija, skont il-valutazzjoni tal-Kumitat tal-Esperti tad-WHO dwar id-Dipendenza mid-Droga, sostanzjali. L-utilità terapewtika ma ġietx irreġistrata. Huwa rrikonoxxa li għandha l-istess effetti ħżiena u abbuż potenzjali simili bħal sustanzi fil-Lista II tal-Konvenzjoni tan-Nazzjonijiet Uniti dwar Sustanzi Psikotropiċi tal-1971. Il-Kumitat iqis li hemm biżżejjed evidenza li l-etilfenidat qed tiġi abbużata jew x’aktarx qed tiġi abbużata b'mod li tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-etilfenidat titqiegħed fil-Lista II tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (25)L-Etilfenidat hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni tal-Kunsill 2005/387/ĠAI. L-Etilfenidat instabet fi tlettax-il Stati Membri tal-Unjoni. Hija qed tinbiegħ pubblikament fis-suq. Ġiet assoċjata ma’ avvenimenti avversi serji, inklużi infezzjonijiet ta’ tessut artab u mwiet. Infezzjonijiet ta’ tessut artab relatati ma' injezzjoni kienu s-suġġett ta’ twissija relatata mas-saħħa pubblika maħruġa mis-Sistema ta' Twissija Bikrija lill-Unjoni.

               (26)Għalhekk, l-Istati Membri tal-Unjoni għandhom jieħdu l-pożizzjoni li jżidu l-etilfenidat fil-Lista I tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (27)Il-livell ta’ riskju għas-saħħa pubblika u għas-soċjetà assoċjati mal-abbuż tal-MPA jew il-metiopropamina (N-metil-1-(tiofin-2-il)propan-2-amina), hija, skont il-valutazzjoni tal-Kumitat tal-Esperti tad-WHO dwar id-Dipendenza mid-Droga, sostanzjali. L-utilità terapewtika ma ġietx irreġistrata. Huwa rrikonoxxa li għandha l-istess effetti ħżiena u abbuż simili potenzjali bħal sustanzi fil-Lista II tal-Konvenzjoni tan-Nazzjonijiet Uniti dwar Sustanzi Psikotropiċi tal-1971. Il-Kumitat iqis li hemm biżżejjed evidenza li l-metiopropamina qed tiġi jew x’aktarx qed tiġi abbużata b'mod li tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li metiopropamina titqiegħed fil-Lista II tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (28)L-MPA hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni tal-Kunsill 2005/387/ĠAI. L-MPA instabet fi sbatax-il Stat Membru tal-Unjoni. Hija qed tinbiegħ pubblikament fis-suq. Ġiet assoċjata ma’  avvenimenti avversi serji, inkluż imwiet.

               (29)Għalhekk, l-Istati Membri tal-Unjoni għandhom jieħdu l-pożizzjoni li jżidu l-metiopropamina fil-Lista I tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (30)Il-livell ta’ riskju għas-saħħa pubblika u għas-soċjetà assoċjati mal-abbuż tal-MDMB-CHMICA (N-{[1-(ċikloeżailmetil)-1H-indol-3-il]karbonil}-3-metil-L-valinat), hija, skont il-valutazzjoni tal-Kumitat tal-Esperti tad-WHO dwar id-Dipendenza mid-Droga, sostanzjali. L-utilità terapewtika ma ġietx irreġistrata. Huwa rrikonoxxa li għandha l-istess effetti ħżiena u abbuż simili bħal sustanzi fil-Lista II tal-Konvenzjoni tan-Nazzjonijiet Uniti dwar Sustanzi Psikotropiċi tal-1971. Il-Kumitat iqis li hemm biżżejjed evidenza li l-MDMB-CHMICA qed tiġi jew x’aktarx qed tiġi abbużata b'mod li tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-MDMB-CHMICA titqiegħed fil-Lista II tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (31)Skont ir-rapport dwar il-valutazzjoni tar-riskju taċ-Ċentru Ewropew għall-Monitoraġġ tad-Droga u d-Dipendenza fuq id-Droga mwettaq f'konformità mad-dispożizzjonijiet tal-Artikolu 6(2), (3) u (4) tad-Deċiżjoni tal-Kunsill Nru 2005/387/ĠAI
                  14
                u ippreżentat lill-Kummissjoni u lill-Kunsill fit-28 ta' Lulju 2016, il-qawwa kbira tal-MDMB-CHMICA u l-varjabilità kbira tal-ammonti tal-prodott kompost fi prodotti bi “stimulanti legali” jikkostitwixxu riskju kbir ta’ tossiċità akuta. Tmien Stati Membri rrappurtaw total ta' 28 mewt u 25 intossikazzjoni akuta assoċjati mal-MDMB-CHMICA. Għalhekk, fil-31 ta’ Awwissu 2016 il-Kummissjoni adottat proposta sabiex tissoġġettaw l-MDMB-CHMICA għal miżuri ta’ kontroll fl-Unjoni kollha
                  15
               .

               (32)Għalhekk, l-Istati Membri tal-Unjoni għandhom jieħdu l-pożizzjoni li jżidu l-MDMB-CHMICA fil-Lista I tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (33)Il-livell ta’ riskju għas-saħħa pubblika u għas-soċjetà assoċjati mal-abbuż tal-5F-APINACA jew il-5F-AKB-48 (N-(adamantan-1-il)-1-(5-fluworupentil)-1H-indażol-3-karbossur), hija, skont il-valutazzjoni tal-Kumitat tal-Esperti tad-WHO dwar id-Dipendenza mid-Droga, sostanzjali. L-utilità terapewtika ma ġietx irreġistrata. Huwa rrikonoxxa li għandha l-istess effetti ħżiena u abbuż potenzjali simili bħal sustanzi fil-Lista II tal-Konvenzjoni tan-Nazzjonijiet Uniti dwar Sustanzi Psikotropiċi tal-1971. Il-Kumitat iqis li hemm biżżejjed evidenza li l-5F-APINACA qed tiġi jew x’aktarx qed tiġi abbużata b'mod li tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-5F-APINACA titqiegħed fil-Lista II tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (34)Il-5F-APINACA hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni tal-Kunsill 2005/387/ĠAI. Il-5F-APINACA instabet fi tlieta u għoxrin Stat Membru tal-Unjoni. Hija qed tinbiegħ pubblikament fis-suq. Ġiet assoċjata ma’ avvenimenti avversi serji, inkluż imwiet.

               (35)Għalhekk, l-Istati Membri tal-Unjoni għandhom jieħdu l-pożizzjoni li jżidu l-5F-APINACA fil-Lista I tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (36)Il-livell ta’ riskju għas-saħħa pubblika u għas-soċjetà assoċjati mal-abbuż tal-XLR-11 [1-(5-fluworopentil)-1H-indol-3-il](2,2,3,3-tetrametilċiklopropil), hija, skont il-valutazzjoni tal-Kumitat tal-Esperti tad-WHO dwar id-Dipendenza mid-Droga, sostanzjali. L-utilità terapewtika ma ġietx irreġistrata. Huwa rrikonoxxa li għandha l-istess effetti ħżiena u abbuż potenzjali simili bħal sustanzi fil-Lista II tal-Konvenzjoni tan-Nazzjonijiet Uniti dwar Sustanzi Psikotropiċi tal-1971 bħal JWH-018 u AM-2201. Il-Kumitat iqis li hemm biżżejjed evidenza li l-XLR-11 qed tiġi jew x’aktarx qed tiġi abbużata b'mod li tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-XLR-11 titqiegħed fil-Lista II tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (37)L-XLR-11 hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni tal-Kunsill 2005/387/ĠAI. L-XLR-11 instabet fi sbatax-il Stat Membru tal-Unjoni. Hija qed tinbiegħ pubblikament fis-suq. Ġiet assoċjata ma’ numru żgħir ta' avvenimenti avversi serji, inkluż instabet f'mill-inqas persuna mejta waħda u kienet suġġett ta’ twissija relatata mas-saħħa pubblika maħruġ lejn l-Unjoni mis-Sistema ta’ Twissija Bikrija.

               (38)Għalhekk, l-Istati Membri tal-Unjoni għandhom jieħdu l-pożizzjoni li jżidu l-XLR-11 fil-Lista I tal-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               (39)Skont l-Artikolu 10(4) tal-Protokoll Nru 36 dwar id-dispożizzjonijiet transitorji, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Deċiżjoni Qafas 2004/757 ĠAI u d-Deċiżjoni tal-Kunsill 2005/387/ĠAI waqfu milli japplikaw għar-Renju Unit mill-1 ta’ Diċembru 2014. Għalhekk ir-Renju Unit mhuwiex qiegħed jieħu sehem fl-adozzjoni ta' din id-Deċiżjoni.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata f’isem l-Unjoni mill-Istati Membri fil-Kummissjoni dwar id-Drogi Narkotiċi f’Marzu 2017 meta dak il-korp jintalab biex jadotta deċiżjonijiet dwar iż-żieda ta’ sustanzi fl-Ifil-Listi tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961 kif emendata bil-Protokoll tal-1972 u l-Konvenzjoni tan-Nazzjonijiet Uniti dwar is-Sustanzi Psikotropiċi tal-1971 matul is-sittin sessjoni għandha tkun f’konformità mal-Anness għal din id-Deċiżjoni.

               Il-pożizzjoni għandha tiġi espressa mill-Istati Membri li huma membri tal-Kummissjoni dwar id-Drogi Narkotiċi, filwaqt li jaġixxu b’mod konġunt fl-interess tal-Unjoni.

               Artikolu 2

               Din id-Deċiżjoni hija indirizzata lill-Istati Membri f'konformità mat-Trattati.

               Magħmul fi Brussell,

                     Għall-Kunsill

                     Il-President

                     (1)
                  United Nations Treaty Series (Sensiela tat-Trattati tan-Nazzjonijiet Uniti), vol. 978, p. 14152.

                     (2)
                  United Nations Treaty Series (Sensiela tat-Trattati tan-Nazzjonijiet Uniti), vol. 1019, p. 14956.

                     (3)
                  L-Awstrija, il-Belġju, il-Kroazja, ir-Repubblika Ċeka, Franza, il-Ġermanja, l-Ungerija, l-Italja, in-Netherlands, is-Slovakkja, Spanja u r-Renju Unit.

                     (4)
                  Id-dikjarazzjoni orali waqt id-59 sessjoni li reġgħet ġiet konvenuta tal-Kummissjoni dwar id-Drogi Narkotiċi tat-2 ta’ Diċembru 2016; ara wkoll estratt mir-rapport tat-38 Kumitat ta’ Esperti dwar id-Dipendenza fuq id-Droga

                     https://unodc.org/documents/commissions/CND/CND_Sessions/CND_59Reconvened/ECN72016_CRP13_V1610192.pdf

                  .

                     (5)
                  ĠU L 127, 20.5.2005, p. 32.

                     (6)
                  Proposta għal Deċiżjoni tal-Kunsill dwar is-soġġezzjoni tas-sustanza psikoattiva ġdida MDMB-CHMICA għal miżuri ta’ kontroll, tal-31 ta’ Awwissu 2016 (COM(2016)548 final).

                     (7)
                  ĠU L 335, 11.11.2004, p. 8.

                     (8)
                  L-Artikolu 3(7) tal-Konvenzjoni tan-NU tal-1961; L-Artikolu 2(7) tal-Konvenzjoni tan-NU tal-1971;

                     (9)
                  Ara d-Deċiżjoni tal-Kummissjoni 2014/858/UE tal-1 ta' Diċembru 2014 dwar l-avviż mir-Renju Unit tal-Gran Brittanja u l-Irlanda ta' Fuq dwar ix-xewqa tiegħu  jixtieq jieħu sehem f'ċerti atti tal-Unjoni fil-qasam tal-kooperazzjoni tal-pulizija adottati qabel id-dħul fis-seħħ tat-Trattat ta' Lisbona u li mhumiex parti mill-acquis ta' Schengen (ĠU L 345, 1.12.2014, p. 6) Il-punti 29 u 33 tal-Lista ta’ atti tal-Unjoni adottati qabel id-dħul fis-seħħ tat-Trattat ta’ Lisbona fil-qasam tal-kooperazzjoni tal-pulizija u tal-kooperazzjoni ġudizzjarja f’materji kriminali li ma jibqgħux japplikaw għar-Renju Unit mill-1 ta’ Diċembru 2014 skont it-tieni sentenza tal-Artikolu 10(4), tal-Protokoll (Nru 36) dwar id-dispożizzjonijiet transitorji C 430 tal-1.12.2014, p. 17).

                     (10)
                  United Nations Treaty Series (Sensiela tat-Trattati tan-Nazzjonijiet Uniti), vol. 978, p. 14152.

                     (11)
                  United Nations Treaty Series (Sensiela tat-Trattati tan-Nazzjonijiet Uniti), vol. 1019, p. 14956.

                     (12)
                  Deċiżjoni Qafas tal-Kunsill 2004/757/ĠAI tal-25 ta’ Ottubru 2004 li tistabbilixxi dispożizzjonijiet minimi fuq l-elementi kostitwenti ta’ atti kriminali u penalitajiet fil-qasam tat-traffikar ta’ droga (ĠU L 335, 11.11.2004, p. 8).

                     (13)
                  Id-Deċiżjoni tal-Kunsill 2005/387/ĠAI dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda, ĠU L 127, 20.5.2005, p. 32.

                     (14)
                  ĠU L 127, 20.5.2005, p. 32.

                     (15)
                  Proposta għal Deċiżjoni tal-Kunsill dwar is-soġġettar tas-sustanza psikoattiva ġdida 2-[[1-((ċikloeżailmetil)-1H-indol-3-karbonil]aminat]-3,3-dimetilbutanoat (MDMB-CHMICA) għal miżuri ta' kontroll (COM(2016)548 final).

    ---documentbreak---

               IL-KUMMISSJONI EWROPEA
            Brussell, 6.2.2017
            COM(2017) 72 final
            ANNESS
            ta' [...]
            Proposta għal Deċiżjoni tal-Kunsill
            li tistabbilixxi l-pożizzjoni li għandha tiġi adottata, f’isem l-Unjoni Ewropea, fis-sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar Drogi Narkotiċi tal-1961 kif emendata mill-Protokoll tal-1972 u min-Nazzjonijiet Uniti

               Il-pożizzjoni li għandha tittieħed mill-Istati Membri li huma membri tal-Kummissjoni dwar id-Drogi Narkotiċi li jaġixxu b’mod konġunt fl-interess tal-Unjoni matul is-sitt sessjoni tal-Kummissjoni dwar id-Drogi Narkotiċi f’Marzu 2017 dwar il-bidliet fl-iskop ta’ kontroll ta’ sustanzi:

               (1)Il-U-47700 għandha tiġi inkluża fil-Lista I tal-Konvenzjoni Unika dwar Drogi Narkotiċi tal-1961 kif emendata mill-Protokoll tal-1972.

               (2)Butirfentanil għandha tiġi inkluża fil-Lista I tal-Konvenzjoni Unika dwar Drogi Narkotiċi tal-1961 kif emendata mill-Protokoll tal-1972.

               (3)Il-4-MEC (4-Metiletkatinon) għandha tiġi inkluża fil-Lista II tal-Konvenzjoni tal-1971 dwar is-Sostanzi Psikotropiċi.

               (4)L-etilon għandha tiġi inkluża fil-Lista II tal-Konvenzjoni tal-1971 dwar is-Sostanzi Psikotropiċi.

               (5)Il-pentedron (α-Metilaminovalerofenon) għandha tiġi inkluża fil-Lista II tal-Konvenzjoni tal-1971 dwar is-Sostanzi Psikotropiċi.

               (6)L-etilfenidat (EPH) għandha tiġi inkluża fil-Lista II tal-Konvenzjoni tal-1971 dwar is-Sostanzi Psikotropiċi.

               (7)L-MPA (metiopropamina) għandha tiġi inkluża fil-Lista II tal-Konvenzjoni tal-1971 dwar is-Sostanzi Psikotropiċi.

               (8)L-MDMB-CHMICA għandha tiġi inkluża fil-Lista II tal-Konvenzjoni tal-1971 dwar is-Sostanzi Psikotropiċi.

               (9)Il-5F-APINACA (5F-AKB48) għandha tiġi inkluża fil-Lista II tal-Konvenzjoni tal-1971 dwar is-Sostanzi Psikotropiċi.

               (10)L-XLR-11 għandha tiġi inkluża fil-Lista II tal-Konvenzjoni tal-1971 dwar is-Sostanzi Psikotropiċi.